《题李仲孙佩轩》
宋代·刘才邵

华堂压云排柱磶，堂背开轩看青璧。镂螭石斗贮芳根，绿叶裁云净如拭。

秋风吹空夜正凉，曲琼挂帘放香入。小鞋踏月傍幽丛，雾气笼寒髻鬟湿。

主人才具超常流，竟体芳香非外袭。不应便尔学纫兰，芰制荷衣向泉石。

诏书屡下言路开，黼坐忧勤方仄席。绿章闻早叩天关，坐使青云生咫尺。

垂绅鸣玉近瑶墀，旧隐烟霞从寂寂。却须为续北山移，细说幽芳恨轻掷。

作者简介：（1086—1158）吉州庐陵人，字美中，号杉溪居士。徽宗大观三年上舍及第，宣和二年中宏词科。高宗时累迁中书舍人，兼权直学士院。以帝称其能文，为时宰所忌，出知漳州，于城东开十四渠，溉田数千亩。官至工部侍郎、权吏部尚书。有《杉溪居士集》。